Зи школ кIуэгъуэ мыхъуахэм папщIэ Налшык дащIыхьа IуэхущIапIэщIэм дыгъуасэ сабий 60 екIуэлIащ
IуэхущIапIэщIэр къызэрызэгъэпэщам еплъащ КъБР-м и
Iэтащхьэм и къалэнхэр пIалъэкIэ зыгъэзащIэ КIуэкIуэ Казбек
Зи ныбжьыр мазитIым щегъэжьауэ илъэсищым нэс сабийхэр дыгъуасэ екIуэлIащ ЦIагъуэ Нурий и цIэр зезыхьэ курыт еджапIэ №31-м хиубыдэ сабий садым. IуэхущIапIэщIэм и зэфIэкIымрэ ухуакIуэхэм ирагъэкIуэкIа лэжьыгъэм и фIагъымрэ щыгъуазэ зищIащ Къэбэрдей-Балъкъэрым и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек.
Сабий садым хиубыдэу ящIа унэщIэм лэжьыгъэхэр и зэманым щызэфIагъэкIащ. Мыбы хэтщ зи ныбжьыр илъэси 3-м фIэмыкIа сабийуэ 60-м зыщагъэпсэхуну пэшхэр, джэгупIэхэр, медицинэм и лэжьакIуэхэм цIыкIухэм я узыншагъэм щыкIэлъыплъыну IэнатIэхэр, нэгъуэщIхэри.
Республикэм и къалащхьэм Урысейм и ЛIыхъужь Трошев Г.Н. и цIэр зэрихьэу дэт курыт школым хиубыдэ сабий садыр къатитIу зэтетщ икIи абы сабий 270-рэ щIохуэ. «ЦIыхубзхэр лэжьапIэ увынымкIэ ядэIэпыкъун — зи ныбжьыр илъэсищым фIэмыкIа сабийхэм зыхуеину Iэмалхэр къахузэгъэпэщын» программэм тету мы школым хиубыдэ садым къыгуащIыхьа унэщIэм дяпэкIэ екIуэлIэнущ сабий 60.
НэхъыщIэ дыдэхэм папщIэ яслъэ IуэхущIапIэхэр хьэзыр щащIащ икIи мы махуэхэм къыщызэIуахынущ Плановскэ, Ислъэмей къуажэхэм, Май, Тэрч къалэхэм. Дызэрыт илъэсым къриубыдэу Къэбэрдей-Балъкъэрым и сабий садхэм екIуалIэхэр 920-кIэ нэхъыбэ хъунущ. Абыхэм ядэлэжьэн папщIэ IэнатIэхэм пэрыувэнущ гъэсакIуэу, медицинэм и лэжьакIуэу, къинэмыщIу 220-м щIигъу.
Урысей Федерацэм Егъэджэныгъэмрэ щIэныгъэмкIэ и министерствэм къыддиIыгъащ псори зэхэту сабий 2000 зыщIэхуэну садрэ яслъэу 29-рэ щIыным теухуауэ ди республикэм къыхилъхьэ заявкэр. Федеральнэ ахъшэу абы текIуэдэнур сом мелард 1,5-рэ мэхъу.
«Демографие» лъэпкъ проектым тету 2021 гъэм нэсыху ирагъэкIуэкIыну лэжьыгъэхэм я фIыгъэкIэ сабий яслъэхэр зэпэубыдауэ щытыжынукъым.
КъБР-м и Iэтащхьэмрэ
Правительствэмрэ я пресс-IуэхущIапIэ.
